CELEX: 52016PC0644
Language: lt
Date: 2016-10-07
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

EUROPOS KOMISIJA
            Briuselis, 2016 10 07
            COM(2016) 644 final
            2016/0314(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindas ir tikslai
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               2016 m. balandžio 5 d. Komisijoje užregistruotu raštu Italijos Respublika paprašė leidimo toliau atleisti nuo mokesčio apmokestinamuosius asmenis, kurių apyvarta neviršija 65 000 EUR ribos. Vadovaudamasi PVM direktyvos 395 straipsnio 2 dalimi, Komisija 2016 m. birželio 21 d. raštu informavo kitas valstybes nares apie Italijos Respublikos prašymą. 2016 m. birželio 22 d. raštu Komisija pranešė Italijos Respublikai, kad turi visą prašymui apsvarstyti būtiną informaciją.
            
            
               Suderinamumas su toje pačioje politikos srityje galiojančiomis nuostatomis
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti pardavimo PVM ir todėl negali atskaityti pirkimo PVM.
            
            
               Ši priemonė pirmą kartą buvo įvesta pagal Tarybos direktyvos 67/228/EEB
                  2
                14 straipsnio nuostatas. Tačiau tos valstybės narės, kurios nepasinaudojo ta nuostata suteikta galimybe, vėliau pagal Direktyvos 77/388/EEB
                  3
                24 straipsnio 2 dalies b punktą, kuris dabar išdėstytas nauja redakcija PVM direktyvos 285 straipsnio pirmoje pastraipoje, nuo PVM galėjo atleisti tik tuos apmokestinamuosius asmenis, kurių metinė apyvarta neviršija 5 000 EUR. Italijos Respublika nepasinaudojo Tarybos direktyvos 67/228/EEB 14 straipsnyje numatyta galimybe.
            
            
               Atsižvelgdama į didelį apmokestinamųjų asmenų, kurių metinė apyvarta yra labai maža, skaičių, 2007 m. Italijos Respublika paprašė leisti taikyti nukrypti leidžiančią nuostatą, kad galėtų supaprastinti smulkaus verslo įmonių PVM prievoles ir nacionaliniam mokesčių administratoriui palengvinti mokesčių rinkimą, nuo PVM atleidžiant apmokestinamuosius asmenis, kurių metinė apyvarta neviršija 30 000 EUR. Šią nukrypti leidžiančią nuostatą leista taikyti Tarybos sprendimu 2008/737/EB
                  4
                iki 2010 m. gruodžio 31 d., vėliau jos taikymas buvo pratęstas Tarybos sprendimu 2010/688/ES
                  5
                iki 2013 m. gruodžio 31 d. ir Tarybos sprendimu 2013/678/ES
                  6
                iki 2016 m. gruodžio 31 d., kuriais leista metinei apyvartai taikomą atleidimo nuo PVM ribą padidinti iki 65 000 EUR. Dabar Italijos Respublika paprašė, kad priemonės, kuri apmokestinamiesiems asmenims nėra privaloma, galiojimas būtų pratęstas iki 2019 m. gruodžio 31 d. Be to, Italijos Respublika paprašė Komisijos apsvarstyti šios priemonės pratęsimą iki 2022 m. gruodžio 31 d. 
            
            
               Remiantis Italijos Respublikos pateikta informacija, atrodo, kad priemonės poveikis galutinio vartojimo etape surenkamų mokesčių pajamoms bus nedidelis.
            
            
               Paprastai nukrypti leidžiančios nuostatos nustatomos ribotam laikui, kad būtų galima įvertinti, ar speciali priemonė yra tinkama ir veiksminga. Be to, reikia atkreipti dėmesį į tai, kad Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip skelbiama PVM veiksmų plane
                  7
               , Komisijos pasiūlymas visapusiško supaprastinimo dokumentų rinkinio forma bus pateiktas iki 2017 m. pabaigos.
            
            
               Todėl nukrypti leidžiančios nuostatos galiojimą siūloma pratęsti bent iki 2019 m. gruodžio 31 d. arba kol įsigalios direktyva, kuria iš dalies keičiamos Direktyvos 2006/112/EB nuostatos dėl specialios smulkaus verslo įmonėms skirtos schemos. Dėl vykstančios peržiūros nukrypti leidžiančios nuostatos pratęsimas iki 2022 m. gruodžio 31 d. neturėtų būti svarstomas. Apmokestinamieji asmenys toliau turėtų turėti galimybę rinktis įprastines PVM procedūras.
            
            
               Suderinamumas su kitomis Sąjungos politikos sritimis
            
            
               Prašoma nukrypti leidžianti nuostata atitinka Komisijos komunikato „Visų pirma galvokime apie mažuosius“. Europos iniciatyva „Small Business Act“
                  8
               , kuriuo valstybės narės raginamos atsižvelgti į konkrečius MVĮ požymius rengiant teisės aktus ir taip paprastinti dabartinę reglamentavimo aplinką, tikslus. Be to, nei taikant priemonę, nei kontroliuojant įmones, kurioms ji taikoma, nenustatyta jokių problemų.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
         
         
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti smulkaus verslo įmonių PVM prievoles ir nacionaliniam mokesčių administratoriui palengvinti mokesčių rinkimą. 
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Kitos priemonės būtų netinkamos dėl šios priežasties:
               
               
                  pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Netaikoma.
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               Sprendimu siekiama pratęsti supaprastinimo priemonės, kuria nuo PVM atleidžiamos įmonės, kurių metinė apyvarta neviršija 65 000 EUR, taikymą. Taikant šią priemonę reikšmingai sumažinama MVĮ ir mokesčių administratoriams tenkanti administracinė našta. Kita vertus, būtų sumokama mažiau PVM. Be to, reikia atkreipti dėmesį, kad supaprastinta tvarka yra neprivaloma.
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.  
            
            
               4.POVEIKIS BIUDŽETUI
            
            
               Pasiūlymas Sąjungos biudžetui poveikio neturi, kadangi Italija apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  9
                6 straipsnį.
            
            
               5.KITI ELEMENTAI
            
            
               Pasiūlyme numatyta laikino galiojimo sąlyga.
            
         
         
            
               2016/0314 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  10
               , ypač į jos 395 straipsnį, 
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2008/737/EB
                  11
                Italijai iki 2010 m. gruodžio 31 d. buvo leista taikyti nukrypti leidžiančią priemonę ir nuo PVM atleisti apmokestinamuosius asmenis, kurių metinė apyvarta neviršija 30 000 EUR. Šios nukrypti leidžiančios nuostatos taikymas buvo pratęstas Tarybos sprendimu 2010/688/ES
                  12
                iki 2013 m. gruodžio 31 d. ir Tarybos sprendimu 2013/678/ES
                  13
                iki 2016 m. gruodžio 31 d., kuriais leista metinei apyvartai taikomą atleidimo nuo PVM ribą padidinti iki 65 000 EUR;
            
            
               (2)raštu, kurį Komisija užregistravo 2016 m. balandžio 5 d., Italija paprašė leidimo taikyti priemonę, kuria nukrypstama nuo Direktyvos 2006/112/EB 285 straipsnio, kad galėtų toliau atleisti nuo mokesčio tam tikrus apmokestinamuosius asmenis, kurių metinė apyvarta neviršija 65 000 EUR. Pagal šią priemonę tie apmokestinamieji asmenys būtų atleidžiami nuo pridėtinės vertės mokesčio (PVM);
            
            
               (3)2016 m. birželio 21 d. raštu Komisija pranešė kitoms valstybėms narėms apie Italijos prašymą. 2016 m. birželio 22 d. raštu Komisija pranešė Italijai, kad turi visą prašymui apsvarstyti būtiną informaciją;
            
            
               (4)valstybėms narėms jau suteikta galimybė taikyti specialią smulkaus verslo įmonėms skirtą schemą pagal Direktyvos 2006/112/EB XII antraštinę dalį. Italijai taikant šią pratęsto galiojimo priemonę nuo PVM direktyvos 285 straipsnio nukrypstama tik tada, kai taikant schemą metinės apyvartos riba yra didesnė už 5 000 EUR;
            
            
               (5)prašoma nukrypti leidžianti nuostata atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“
                  14
                tikslus;
            
            
               (6)atsižvelgiant į tai, kad dėl šios ribos sumažėjo mažesniųjų įmonių PVM prievolės, Italija turėtų būti leista taikyti šią priemonę tolesnį ribotą laikotarpį. Apmokestinamieji asmenys toliau turėtų turėti galimybę rinktis įprastines PVM procedūras;
            
            
               (7)paprastai nukrypti leidžiančios nuostatos nustatomos ribotam laikui, kad būtų galima įvertinti, ar speciali priemonė yra tinkama ir veiksminga. Be to, Direktyvos 2006/112/EB 281–294 straipsnių nuostatos dėl specialios mažosioms įmonėms skirtos schemos yra peržiūrimos. Todėl prašomos nukrypti leidžiančios nuostatos taikymo laikotarpis turėtų būti ribotas ir jai turi būti numatyta laikino galiojimo sąlyga;
            
            
               (8)remiantis Italijos pateikta informacija, padidinta riba turės nedidelį poveikį bendrai galutinio vartojimo etape surenkamų mokesčių pajamų sumai;
            
            
               (9)nukrypti leidžianti nuostata neturi poveikio Sąjungos nuosaviems ištekliams, gaunamiems iš pridėtinės vertės mokesčio,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Sprendimo 2013/678/ES 2 straipsnis pakeičiamas taip: 
            
            
               „2 straipsnis
            
            
               Šis sprendimas įsigalioja pranešimo apie jį dieną.
            
            
               Šis sprendimas taikomas nuo 2017 m. sausio 1 d. iki ankstesnės iš šių datų: Direktyvos, kuria iš dalies keičiamos Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos, arba iki 2019 m. gruodžio 31 d.“
            
            
               2 straipsnis
            
            
               Šis sprendimas skirtas Italijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis (OL 71, 1967 4 14, p. 1303).
               
               
                  
                     (3)
                  1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo — Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
               
               
                  
                     (4)
                  2008 m. rugsėjo 15 d. Tarybos sprendimas 2008/737/EB, kuriuo Italijos Respublikai leidžiama taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 249, 2008 9 8, p. 13). 
               
               
                  
                     (5)
                  2010 m. spalio 15 d. Tarybos įgyvendinimo sprendimas 2010/688/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 294, 2010 11 12, p. 12).
               
               
                  
                     (6)
                  2013 m. lapkričio 15 d. Tarybos įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 35).
               
               
                  
                     (7)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 04 07, COM(2016) 148 final.
               
               
                  
                     (8)
                  2008 m. birželio 25 d. COM(2008) 394.
               
               
                  
                     (9)
                  1989 m. gegužės 29 d. Tarybos sprendimas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).
               
               
                  
                     (10)
                  OL L 347, 2006 12 11, p. 1.
               
               
                  
                     (11)
                  2008 m. rugsėjo 15 d. Tarybos sprendimas 2008/737/EB, kuriuo Italijos Respublikai leidžiama taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 249, 2008 9 8, p. 13). 
               
               
                  
                     (12)
                  2010 m. spalio 15 d. Tarybos įgyvendinimo sprendimas 2010/688/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 294, 2010 11 12, p. 12). 
               
               
                  
                     (13)
                  2013 m. lapkričio 15 d. Tarybos įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 35).
                  
               
               
                  
                     (14)
                  Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“ Europos iniciatyva „Small Business Act“, Briuselis, 2008 06 25, COM(2008) 394 final.